Гонарам вёскі Студзераўшчына Дзятлаўскага раёна з’яўляецца фальклорны гурт, якім кіруе Аліна Мішчук. Пра гэта піша Настасся Голуб. Гурт створаны ў 1975 годзе тагачасным загадчыкам клуба Антонам Гузарыкам. Большасць рэпертуарных песень — аўтэнтычныя, запісаныя ад мясцовых носьбітаў песеннай творчасці. Адна бяда: калісьці ў калектыве налічвалася два дзясяткі чалавек, цяпер — толькі шэсць кабет, самай старэйшай — больш за 80 гадоў. Заслуга гурта яшчэ і ў тым, што дзякуючы яму ў вёсцы бытуе абрад “Выпечка вясельнага караваю”. А песню гурта “Плыві доля ты з вадою” выконвае і эстрадны спявак Георгій Калдун: у Нацыянальным хіт-парадзе “Сто песень для Беларусі” яна — у тройцы лепшых.